钦定古今图书集成/明伦汇编/闺媛典/第110卷 > 皇清十六 > 何妇张氏
## 钦定古今图书集成/明伦汇编/闺媛典/第110卷 > 皇清十六 > 何妇张氏

按《夔州府志》：“张氏，巫山下里人也。生于明崇祯间。父士魁，为邑吏，邑人皆爱之。氏其季女。性聪慧，美容姿，工刺绣，善洞箫。幼许聘何氏子。将及笄，何氏子因病跛其一足，寻又遭父母之丧。既娶，家日贫，氏敬执妇道。里中轻薄儿语曰：‘张氏女，故尢物也，岂甘为跛鳖妻耶’？语闻于其夫，何氏子自揣残疾，疑为妇所厌，恶” 声厉色日加焉，氏顺受之无怨，执箕帚益恭。丁亥岁寇乱，夫妇潜避于东北之豆子寨。辛卯，刘体纯连营过江，纵兵分掠，攻破寨，何氏子不能行，坠岩而死。氏被掳至营，时刘踞坐高阜，旁设烈火数十炉，锻赤铁以备炮烙，札利刃数十副以截腰斩手，小刀铁钩以剔目，拔舌、断筋，植大橛用以披剥。酷刑惨烈，见者心胆俱丧，叫号之声，振动山谷。氏面不改色，惟背坐掩泣。有甲将见氏色殊丽，欲得以为妻，刘许之。甲将趋至，促行，氏以头触地，誓死不从。刘面谕曰：“彼吾将也，尔为之妇，不愈于民间耶？” 氏拒益力。刘佯以刃恐之，即引颈就戮。刘置刃叹曰：“我驰戎马间数十年，仅见此妇。” 乃改容谢曰：“今不强尔，且释尔归邑中。男妇尽使随去。” 氏曰：“少年寡妇，去将谁依？” 刘曰：“留尔不从，释尔不去，尔欲云何？” 氏曰：“遭时至此，岂忍偷生？倘蒙矜怜，容自尽足矣。” 刘曰：“听便。” 氏遂拭泪，从容起，就营傍空室中，解带自缢。刘具棺衾厚葬之。时方乱，无知者。康熙间，有司闻而表焉。